Brøndby satsede stort forud for denne sæson ved at ansatte en udenlandsk cheftræner, ændre spillestilen og hente en masse nye navne til klubben. Indtil videre har de blå-gule ramt plet med det meste, og det kan aflæses på tabellen, hvor Brøndby er på andenpladsen.

Den største Jackpot ser Brøndby ud til at have scoret på tyskeren Hany Mukhtar, der i sommer kom til på en lejeaftale fra Benfica. Mukhtar skiftede til den portugisiske storklub som 19-årig fra Hertha Berlin og har blot spillet en enkelt kamp for klubben, men han fastslår, at han ikke fortryder, at han tog det store skridt og flyttede til Portugal.

- Benfica er en topklub i Europa, som har produceret mange store spillere, og det spillede naturligvis en rolle i mine overvejelser om klubskiftet. Jeg fortryder ikke mit skifte, og jeg står 100 procent bag mit valg, siger Hany Mukhtar til Transfermarkt.

Tyskeren har kontrakt med Benfica frem til juni 2020, men frem til sommer er han altså udlejet til Brøndby, der har sikret sig en købsoption på den teknisk stærke 10'er. Foreløbig er det uafklaret, hvad der skal ske, men mange Brøndby-fans håber, at Mukhtar bliver på Vestegnen.

- Helt ærligt så har jeg ikke travlt med, hvad der skal ske til sommer. Jeg havde virkelig savnet at være på banen og spille alle 90 minutter, så jeg fokuserer kun på at hjælpe holdet. Her i Brøndby har jeg fuld tillid fra træneren. Jeg kan godt forestille mig at blive her, for jeg har det godt. Holdet har taget utrolig godt imod mig. Jeg savnede at spille foran tilskuere og være en vigtig del af et hold, og den følelse har jeg her. Derfor vil jeg ikke bare skynde mig videre ved førstkommende lejlighed. Jeg har genopbygget mig selv her. Brøndby har været en stor bonus, for de har givet mig mulighed for igen at føle mig komfortabel. Det er jeg klubben meget taknemmelig for, og jeg ønsker at betale tilbage i hver kamp, lyder det fra Hany Mukhtar.

Ifølge Transfermarkt er Hany Mukhtar på listen i flere Bundesliga-klubber, men det er ikke noget, der fylder i tankerne hos Brøndby-spilleren.

- Det beskæftiger jeg mig slet ikke med. Det medfører ingenting, hvis jeg begynder at tænke på sådan noget. Så længe jeg giver den gas på banen, opstår interessen naturligt, og endelig nyder jeg at spille fodbold igen. Det vil ikke være en dårlig løsning at tage tilbage til Benfica, og det vil heller ikke være en dårlig løsning at blive i Brøndby, siger Hany Mukhtar og tilføjer:

- Man skal ikke undervurdere den danske liga. FC København gjorde det godt i Champions League og vandt to gange over Club Brugge og fik uafgjort mod både Leicester og FC Porto. Brøndby, FC Midtjylland og Randers er også gode hold. Det er klart, at man ikke kan sammenligne Superligaen med en liga som Bundesligaen, men stadig; det er en god liga, og jeg kan sagtens tage det næste skridt i min udvikling her.

Hany Mukhtar har spillet 18 Superliga-kampe og scoret fire mål for Brøndby.